सेल्टिक र नेपोलीलाई अग्रता
युइएफा च्याम्पियन्स लिग छनोटको प्लेअफ चरण अन्तर्गत बुधबारको खेलमा स्कटिस टोली सेल्टिक र इटालियन टोली नेपोलीले जित दर्ता गरेका छन्।
काठमाडौं — युइएफा च्याम्पियन्स लिग छनोटको प्लेअफ चरण अन्तर्गत बुधबारको खेलमा स्कटिस टोली सेल्टिक र इटालियन टोली नेपोलीले जित दर्ता गरेका छन्।होमे एण्ड अवे गरेर खेलिने प्लेअफ अन्तर्गत पहिलो लेगको खेलमा सेल्टिकले कजाकस्तानको च्याम्पियन अस्तानालाई ५-० को फराकिलो अन्तरले पराजित गर्‍यो । घरेलु टोली सेल्टिकको जितमा म्यानचेस्टर सिटीका पूर्वखेलाडी स्कट सिन्क्लेअरले २ गोल र जेम्स फरेस्टले १ गोल गरे। अस्तानाका एभ्गेनी पोस्टनिकोभ र इगोर सिटोभले आत्मघाती गोल गरेका थिए।यस्तै इटालियन टोली नेपोलीले फ्रान्सेली टोली निसलाई २-०ले पराजित गर्‍यो। १३ औं मिनेटमा ड्रिज मर्टेन्सको गोलबाट अग्रता लिएको घरेलु नेपोलीका लागि जोर्गिन्होले ७० औं मिनेटमा पेनाल्टीमार्फत दोस्रो गोल गरेका थिए।प्लेअफकै अन्य खेलमा हापोएल तेल अभिभले पाहुना टोली मारिबोरलाई २-१ ले पराजित गर्‍यो भने सेभिल्लाले टर्किस क्लब इस्तानबुल बसाकसेरलाई उसकै घरेलु मैदानमा २-१ ले पराजित गर्‍यो। ओलाम्पियाकोसले आफ्नो मैदानमा रिजेकाविरुद्ध २-१ को जित दर्ता गर्‍यो।प्लेअफ अन्तर्गत  दोस्रो लेगका खेलहरु अर्को साता खेलिनेछ। 